stanford-oval/wikipedia huggingface dataset:
ישעיה די טראני

.
| --- | --- |
 לידה:  ~1165~1180~ איטליה
 פטירה:  ~1240~1250~
 תקופת הפעילות:  ?–1250 
 רבותיו:  ר' שמחה משפיירא; בעלי התוספות
 בני דורו:  האור זרוע ואחרים
 חיבוריו:  תוספות רי"ד על ש"ס בבלי; פסקי הרי"ד; ספר המכריע - השלמה לספר הפסקים; שו"ת הרי"ד; (חידושי הרשב"א על מסכת מנחות); נימוקי החומש על התורה; (פירוש על הנ"ך)
 
רבי ישעיה ב"ר מאלי די טראני - רי"ד (סביב ד'תתקכ"ה, 1165~ - סביב ה' אלפים 1240~). מגדולי ראשוני איטליה, פרשן מקרא, המשנה ומדרשי ההלכה, פרשן התלמוד ופוסק. נודע בעיקר בזכות פירושו המקורי והמקיף לתלמוד.
על מנת ליצור בידול בין שמו ובין שם נכדו - ר' ישעיה ב"ר אליה האחרון (ריא"ז) הוא מכונה בדרך כלל רבנו ישעיה הראשון או ר' ישעיה הזקן.
תולדות חייו

הרי"ד נולד באיטליה, אך למד באשכנז, בישיבתו של ר' שמחה משפיירא, לצדו של ר' יצחק מווינה (בעל ה"אור זרוע"), עמו עמד בקשרי התכתבות גם לאחר חזרתו לאיטליה, כאשר האור זרוע פונה אליו בכבוד רב. באשכנז הושפע רי"ד רבות משיטת הלימוד של בעלי התוספות.
רי"ד חזר לאיטליה ושם הפך לאישיות התורנית המרכזית באזור כולו, וגם מחוצה לו קיבל שאלות. הוא הרבה לנוע ברחבי הארץ ומחוצה לה, ובין היתר היה בוונציה, קושטא, אלכסנדריה, ואף עלה פעמיים לרגל לארץ ישראל: ישראל מ' תא שמע מעריך כי בסביבות 1185-1190 הסתובב הרי"ד בארץ במסלול שהיה מסלול מקובל בקרב תיירים שטיילו באזור, ושלקראת פטירתו עלה ארצה על מנת להיקבר בה, לקראת שנת 1250.
גדלותו נודעה גם ממרחק הדורות, עד שהמהר"ם מרוטנבורג משווה אותו לגדולי הראשונים: ”ובכלל מי ירים ראשו ולבו על גאוני עולם הללו, המאור הגדול רבינו גרשום והגאונים רבינו אלפס והרמב"ם ורבינו ישעיה מטראני. ואל יטעה שום אדם לחלוק עליהם שום חסר לב” (שו"ת דפוס ברלין, סימן של"ט). גם הריבב"ן ותלמידו, שבלי הלקט, מרבים לצטטו בפסקיהם.
בספר האגור מסופר שרבי ישעיה נהג בשבת לשוט בוונציה בסירות המעבר משכונה לשכונה, ונימק שהגוים משיטים את הסירה לצורך עצמם, ולכן מותר לו להצטרף אליהם. אך כמה פוסקים תמהו על מנהגו.
חיבוריו

רי"ד כתב פירוש לתורה, "נימוקי החומש", ככל הנראה בצעירותו. את חידושיו לתלמוד, "תוספות רי"ד", חיבר לאחר מכן וכשסיים את פירושו חיבר את פסקיו ("פסקי רי"ד") ואת "ספר המכריע".
חיבוריו > תוספות רי"ד

חידושיו לתלמוד נקראים בכתב היד היחיד הקיים בשם "תוספות" (ובשם זה נדפסו), ולא בשם "חידושים", ככינויים של ספרי הפרשנות הספרדיים. על פי י"מ תא שמע, הספר מקיים קווי דמיון לשתי הסוגות ומאידך יש בו תכונות השונות משתיהן:
הספר [מהווה] שלב ביניים בין פרשנות שמגמתה פסיקתית מובהקת, בסגנון ספריהם של הפוסקים האשכנזים הגדולים בני המאה הי"ג אשר אצל מקצתם למד, לבין פרשנות למדנית טהורה, בעלת אופי 'תוספותי' צרפתי, פרשנות 'לשמה', המגלגלת יחדיו סוגיות רבות ומגוונות ל'כדור אחד', בסגנון פלפול בעלי התוספות וסברותיהם המקוריות; ממש כשם שהוא מהווה שלב ביניים בין ספרות התוספות עצמה לבין ספרות החידושים הספרדית, וחוליית ביניים ברורה ביניהם
בשונה משאר חידושי התוספות על התלמוד כדוגמת "תוספות הרא"ש" ו"תוספות רבינו פרץ", "תוספות ישנים" ו"תוספות חד מקמאי", התוספות רי"ד הוא לרוב חידושים עצמאיים ולא אלו המובאים בתוספות שעל התלמוד.
חידושיו של התוספות רי"ד נדפסו במסכתות אחדות על גיליון התלמוד בבלי מהדורת וילנא, ורבי אלחנן וסרמן בהקדמתו לספרו קובץ הערות על מסכת יבמות טוען, שהוא גם מחברו של הספר חידושי הרשב"א על מסכת מנחות. 
בשיטה מקובצת למסכת בבא קמא מביא פירושים רבים בשם "ר' ישעיה", ובעבר יוחסו הפירושים בטעות לר' ישעיה, אבל באמת הם נכתבו על ידי חכם צרפתי בשם זה המאוחר לרי"ד, ויש שאמרו שהוא ר' ישעיה מוייל, אחיו של ר' יצחק מדורא.
תופעה ייחודית אצלו היא העובדה שחזר על תלמודו והוציא מהדורות נוספות של חידושיו על המסכתות השונות - עד ארבע וחמש מהדורות למסכת. הרי"ד לא היסס לחלוק על הקודמים לו, באמירה שהוא יכול לחלוק עליהם על אף גדלותם, משום שהוא עומד כננס על כתפי ענקים. ביטוי זה, ששמע רי"ד מסביבתו הנוכרית על פי עדות עצמו, נטבע באיטליה זמן לא רב לפני שרי"ד החל להשתמש בו. כחלק מהעזתו לחלוק על קודמיו בחתירתו לאמת, חולק הוא מאות פעמים על חידושיו שלו-עצמו, ולעיתים בחריפות רבה ביותר. את מהדורותיו מספר הרי"ד בקפידה, וכלל בספריו הפניות רבות ממקום למקום וממהדורה למהדורה, ואף לספרים אחרים.
ריבוי המהדורות והחזרות הביא כמה חוקרים למחשבה שספר זה לא נועד לפרסום ולא היה אלא אוסף מחברות חידושים לקראת פרסום הספר העיקרי, הלוא הוא ספר הפסקים. ואולם ישראל מ' תא שמע העיר כי "אין זה הרושם המתקבל מן הספר", והשאיר סוגיה זו בצריך עיון.
חיבוריו > פסקי רי"ד

ספר הפסקים של רי"ד חובר לאחר תוספותיו, ועל כן נחשב לעיקרי יותר, ועם זאת כמעט נשכח מלב לעומת תוספות רי"ד, אשר נלמדות לרוב בבתי המדרש. כתוספותיו היו גם לספר זה מהדורות שונות, ואולם כאן הייתה מהדורה סופית אשר ביטלה את כל המהדורות הקודמות, ועל כן בספר שבידינו, שנערך על פי כתבי יד טובים ועדכניים, נמחה כל זכר לאותן המהדורות. חיבור זה משלב פסקים עם פירושים במזיגה אחת.
דרכו של רי"ד בפסיקת ההלכה בולטת בעצמאות שבה הוא מכריע הלכות מבלי התחשבות רבה בפסיקות הגאונים והראשונים שקדמו לו. יתרה מכזו, אין הוא נרתע מלחלוק על הגאונים, והראשונים הקדמונים, בהם רבנו חננאל, הרי"ף, ורש"י - אותו הוא מכנה בכינוי הכבוד 'המורה'. פעמים רבות מציע הוא פרשנויות ייחודיות לסוגיות התלמוד ופוסק הלכה על פיהן, ובאופן תדיר הוא נותר בדעת יחיד ביחס לשאר הראשונים, כשלעיתים ריא"ז נכדו מתייצב לצידו, ולעיתים אף הוא חולק על סבו. ריא"ז בפסקיו שלו מכנהו 'מז"ה' - ראשי תיבות של מורי זקני הרב.
מכון יד הרב הרצוג הוציא לאור את סדרת ספרי 'פסקי הרי"ד' יחד עם 'פסקי הריא"ז', רוב הכרכים בעריכת הרב אברהם יוסף ורטהיימר.
חיבוריו > ספר המכריע

כהמשך לספר הפסקים צורף ספר משלים, "ספר המכריע", שהכיל משא ומתן למדני רב. ובו הוא מתווכח עם גדולי דורו והקודמים לו בהלכה. בשנת תשנ"ח יצאה לאור מהדורה מחודשת של הספר מתוך כת"י בידי מכון 'כתב יד וספר' בעריכת הרב שלמה אהרן ורטהיימר בנו של הרב אברהם יוסף ורטהיימר.
חיבוריו > תשובות הרי"ד

ספר השו"ת של הרי"ד מרכז את תשובותיו לשואליו ובו למעלה מחמישים תשובות, חלקם בהלכה למעשה, ורבים מהם ביאורי סוגיות שנשאל עליהם.
בשנת תשכ"ז יצא הספר לאור מכת"י על ידי מכון 'יד הרב הרצוג' בעריכת הרב אברהם יוסף ורטהיימר.
התקבלות כתבי הרי"ד

רבים מספרי הרי"ד אבדו ואינם בידינו; תוספות הרי"ד נותרו בכתב יד יחיד, והגיעו אל הדפוס רק במאוחר. עד אז, בקושי נודעו חידושיו מחוץ לאיטליה ויוון. ועם זאת, מאז שנדפסו תוספות הרי"ד בלמברג בשנים ה'תרכ"ב-ה'תרכ"ד (1862 – 1864), התקבל הספר בהתלהבות אצל לומדי התורה, והפך לאחד מן הספרים הקלאסיים בלימוד התלמוד.
ספרי הפסקים איבדו את חשיבותם מאז שנדפסו ספרי הטור והשולחן ערוך, ולא נדפסו עד לאחרונה. ספר המכריע הודפס לקראת סוף המאה ה-18, בזכות ערכו הלמדני. כתבים אחרים, כאמור, לא שרדו את חלוף הדורות ואבדו.
פרשנות המקרא

רי"ד היה פרשן מקרא פשטן ומקורי, ופירושו מצטיין באורכו הקצר יחסית ובחתירתו לפשט ללא פלפולים. אופיינית לו דרך טיפולו בפירוש הפרקים הקשים של יחזקאל העוסקים בבית המקדש השלישי: בניגוד לשאר הפרשנים, הוא נמנע מלפרשם, וכך כתב:
מדות הבית וסדר הקרבנות ומשפט הכהנים האמורים כאן, אין אדם בעולם שיוכל לעמוד על אמיתתם. ואם הקדמונים, שהיו סמוכים לנבואת יחזקאל, בקשו לגונזו מפני שלא יכלו לעמוד על בוריו... ואיך נעמוד אנחנו על אמיתת דבריו? עד אשר יזכֵּינו הבורא לראות המעשים, ואז נתבונן על דבריו
הרב אברהם יוסף ורטהיימר נכדו של הרב שלמה אהרן ורטהיימר מחוקרי גניזת קהיר גילה את כתב היד של פירוש הרי"ד לנ"ך בספריה הלאומית בפריז בשנת תשי"ג והוציאו לאור בשלשה כרכים בשנים תשי"ט - תש"ל, בתוספת מבואות.
לפי חלק מהחוקרים (ד"ר מרדכי מרגליות) הפירוש המיוחס לו על הנ"ך לא נכתב על ידו אלא על ידי נכדו.
ראו גם

יהדות טראני
לקריאה נוספת

,Yaron Silverstein, "Palestinian and Babylonian Traditions in Italy and the Outset of the Middle Ages: The Yerushalmi in the Writings of R. Isaiah di Trani (the Rid), The Jews in Italy , Academic Studies, Press, Boston 2019, pp. 64-89
ישראל מ' תא-שמע, הספרות הפרשנית לתלמוד, ח"ב, הוצאת מאגנס תשס"ד
עזריאל רוזנפלד, פסקי הרב ישעיה דטראני, סיני נ"ד, עמ' רצ-שא.
גרשון ברין, בין ר' ישעיה מטראני לפרשנים הביזנטיים הקדומים, בית מקרא נט (תשע״ד), עמ' 60 - 75
גרשון ברין, פרשנים ביזנטיים יהודים באלף השני לספירה — עיונים במשנתם של ר׳ טוביה ב״ר אליעזר, ר׳ מנחם ב״ר שלמה, ר׳ ישעיה מטראני ור׳ מיוחס ב״ר אליהו, הוצאת כרמל, ירושלים תשפ״א.
יוסף סלוטניק פרשנות התלמוד של רבי ישעיה דיטרני הזקן לפי תוספותיו ופסקיו למסכת עבודה זרה ושאר כתביו ההלכתיים באתר ספריית אסיף
ישראל מ' תא-שמע, רבי ישעיה די טראני וארץ ישראל, שלם - מחקרים בתולדות ארץ ישראל ויישובה היהודי, ספר רביעי, הוצאת יד יצחק בן צבי, ירושלים תשמ"ד
הטיה קוגניטיבית

הטיה קוגניטיבית (באנגלית: cognitive bias) היא דפוס או נטייה שיטתית (לא אקראית) של בני אדם לטעויות בתפיסה, בזיכרון, בחשיבה או בשיפוט. הטיה קוגניטיבית מוגדרת כחריגה מסטנדרט אובייקטיבי או נורמטיבי הקובע מה נכון ולפיכך מה התגובה האופטימלית הצפויה מהאדם כשמדובר בתפיסה או חשיבה.
להבדיל מעיוותי חשיבה המאפיינים אנשים בעלי דיכאון, הפרעות חרדה והפרעות נפשיות נוספות, הטיות קוגניטיביות נחשבות מאפיין נפוץ של החשיבה האנושית הנורמלית.
המונח נטבע על ידי עמוס טברסקי ודניאל כהנמן בשנת 1974.
רשימת הטיות קוגניטיביות > הטיות חברתיות

רוב ההטיות האלו הן הטיות לפי תכונות.
אפקט דאנינג-קרוגר – מצב בו אדם בעל השכלה מועטה בתחום מסוים, מרגיש בטעות שהרמה שלו היא גבוהה בהרבה מעל הרמה האמיתית שלו, ואילו אדם בעל השכלה מרובה מרגיש בטעות שרמתו נמוכה מרמתו האמיתית.
הטיית קבוצת פנים וקבוצת חוץ – הנטייה להעדיף חברים מקבוצת הפנים אליה אנו משתייכים, ולהעריך את חבריה, יותר מאשר את חברי קבוצת החוץ.
הטיית הומוגניות של קבוצת חוץ – תפיסת האדם את חברי קבוצת החוץ שלו כדומים זה לזה יותר מאשר חברים בקבוצת הפנים. במילים אחרות, אנו נוטים להניח ש"אנחנו" מיוחדים ושונים זה מזה (הטרוגניים), בעוד "הם" – כולם אותו הדבר (הומוגניים).
הטיית הצופה המשתתף – נטייה של אנשים לייחס את פעולותיהם שלהם לנסיבות החיצוניות, אך לייחס פעולות של אחרים לעולמם הפנימי.
הטיה לטובת העצמי – נטייה של אדם ליחס את כישלונותיו לגורמים ולנסיבות חיצוניים, בעוד את הצלחותיו הוא מיחס לגורמים פנימיים-אישיים.
רשימת הטיות קוגניטיביות > הטיות וטעויות זיכרון

אפקט גוגל – נטייה לשכוח מידע שניתן למצוא בקלות על ידי חיפוש באינטרנט.
הערכה בדיעבד – התשובה שאנשים נותנים לשאלת סבירות התרחשותו של אירוע מושפעת מהתרחשותו או אי-התרחשותו של אותו אירוע.
כלל שיא-סוף – שיפוט חוויות העבר שלנו כמעט אך ורק בהתאם לאיך שהרגשנו בשיאן (נעים או גרוע) וביחס לשאלה כיצד הן הסתיימו.
סוגסטיה – תהליך פסיכולוגי שבו בני אדם רגישים משנים את עמדותיהם, רגשותיהם ואמונותיהם ביתר קלות.
אפקט הגזע האחר – נטייה של אנשים ממוצא אתני אחד להתקשות בזיהוי אנשים ממוצא אתני אחר.
גורמים להטיות קוגניטיביות

ישנן מספר רב של הטיות קוגניטיביות, שנובעות מגורמים שונים. לרוב הן מתרחשות באופן לא-מודע, ולעיתים קרובות הן תוצאה משימוש בהיוריסטיקות, כלומר קיצורי דרך שבני אדם משתמשים בהם כדי לפשט את תהליכי החשיבה ולקצר את הזמן הדרוש לקבלת החלטות.
בין הגורמים האפשריים להטיות קוגניטיביות נמצאים:
סלקטיביות (אופטימיות, פסימיות)
קונספציה
החלטה אינטואיטיבית
גורמים להטיות קוגניטיביות > סיבות תאורטיות משותפות לחלק מן ההטיות

רציונליות מוגבלת
תורת הערך
חשבונאות נפשית
דיסוננס קוגניטיבי
אינטראקציה סימבולית
תאוריית התפיסה העצמית
היוריסטיקה
היוריסטיקת הזמינות
היוריסטיקת היציגות
חוק ובר-פכנר
ראו גם

אשליה
הטיית נורמליות
מודלים נורמטיביים ומודלים דסקריפטיביים
שיפוט מתאם
לקריאה נוספת

רולף דובלי, אמנות החשיבה הצלולה, ספרי עליית הגג והוצאת ידיעות אחרונות, תרגום: שמעון בוזגלו, 2016.
דניאל כהנמן, לחשוב מהר לחשוב לאט, מטר הוצאה לאור בעם והוצאת כנרת, זמורה-ביתן, דביר, תרגום: יעל סלע שפירו ועידית נבו, 2021.
הערות שוליים

↑  Kahneman D., Tversky A., 1972 "Subjective probability: A judgment of representativeness", Cognitive Psychology, volume 3, p. 430–454
↑  Baron, J. (2007). Thinking and deciding (4th ed.). New York, NY: Cambridge University Press.
↑  Ariely, D. (2008). Predictably irrational: The hidden forces that shape our decisions. New York, NY: HarperCollins.
↑  Amos Tversky, Daniel Kahneman, Judgment under Uncertainty: Heuristics and Biases: Biases in judgments reveal some heuristics of thinking under uncertainty., Science 185, 1974-09-27, עמ' 1124–1131 doi: 10.1126/science.185.4157.1124
↑  הטיית העיגון, מהספר "הפסיכולוגיה של השקר ושיטות לחשיפתו", באתר כותר
↑  Moore, George E.: Principia Ethica, Barnes and Noble Publishing, Inc (1903, 2005) p. 47
↑  Mary Cummings, Automation Bias in Intelligent Time Critical Decision Support Systems, American Institute of Aeronautics and Astronautics, 2004-09-20 doi: 10.2514/6.2004-6313
| --- | --- |
בקרת זהויות :  GND: 1034056433
פיאצ'נצה

פיאצ'נצה (באיטלקית: Piacenza, ‏האזנהקובץ:It-Piacenza.ogg‏Ⓘ‏) היא עיר במחוז אמיליה-רומאניה באיטליה ובירת נפת פיאצ'נצה. מקור שמה המודרני של העיר הוא בשמה הלטיני פלקנטיה (Placentia), משם הפועל הלטיני "להנעים" (placēre) ומשכך משמעות שם העיר הוא "מקום נעים".
העיר יושבת על צומת דרכים מרכזי באיטליה: כביש מהיר E35/A1 בין בולוניה למילאנו וכביש מהיר E70/A1 בין ברשה למרגלות הרי האלפים וטורטונה, שם היא הדרך מתפצלת לטורינו בצפון וג'נובה, עיר הנמל המרכזית. פיאצ'נצה אף יושבת על מפגש הנהרות טרביה המנקז את צפון הרי האפנינים, ופו המשמש נתיב המים המרכזי בצפון איטליה. מעת היווסדה הייתה פיאצ'נצה, יותר מכל עיר אחרת באזורה, מוקד עניין לכוחות פוליטיים אשר בקשו לשלוט בצפון איטליה. בימות שלום הייתה למרכז תרבות, ובימות מלחמה למוקד קרבות.
היסטוריה > ימי הביניים

בתקופת המלחמות הגותיות (535–554) נכבשה פיאצ'נצה. אולם לאחר תקופה קצרה שב יוסטיניאנוס הראשון, קיסר האימפריה הביזנטית ונטל בה את השליטה, והיא נכבשה שוב על ידי הלומברדים אשר הקימו בה דוכסות. לאחר שנכבשה בידי האימפריה הפרנקית, במאה ה-9, העיר החלה להתאושש. מיקומה על דרך פרנקיגנה (Via Francigena) אשר קישרה בין רומא לאנגליה, דרך צרפת ושווייץ, סייעה להתאוששות העיר. חשיבותה של העיר עלתה עוד יותר לאחר שנת 1000.
בשנת 1095 הייתה העיר למקום מושבה של מועצת פיאצ'נצה, בה הוכרז לראשונה על מסע הצלב הראשון. החל משנת 1126 הייתה פיאצ'נצה עיר חופשית וחברה בולטת בליגה הלומברדית. בתפקידה זה היא נטלה חלק במלחמה נגד פרידריך הראשון, קיסר האימפריה הרומית הקדושה. פיאצ'נצה אף נלחמה בהצלחה נגד ערים שכנות, קרמונה, פאביה, ופארמה והרחיבה את השפעתה. פיאצ'נצה אף השתלטה על דרכי המסחר המוליכות לג'נובה.
במאה ה-13, למרות מערכה לא מוצלחת נגד פרידריך השני, קיסר האימפריה הרומית הקדושה, פיאצ'נצה הצליחה לשלוט אף על הגדה הצפונית של נהר הפו. במאות ה-12 וה-13 שגשגו החקלאות והמסחר באזור פיאצ'נצה והיא הפכה לאחת הערים העשירות באירופה. באותה תקופה נבנו בה בניינים רבים ותוכנית העיר שונתה מן היסוד. במחצית השנייה של המאה ה-13 התחוללו מאבקי שליטה בעיר, בדומה לערים איטלקיות אחרות. במאה ה-15 הועתקה אוניברסיטת פאביה אל העיר. העיר הייתה בשליטת בית ספורצה עד לשנת 1499.
היסטוריה > בעת המודרנית

על מטבע שהוטבע במאה ה-16 הופיע הכיתוב בלטינית "פיאצ'נצה פורחת" (בלטינית: Placentia floret), דבר שאכן שיקף את מצבה של העיר אשר ראתה פריחה הודות לשגשוג החקלאות בפרברי העיר. במאה ה-16 אף הוקפה העיר בחומה חדשה. עד לשנת 1521 נשלטה העיר על ידי צרפת, ולתקופה קצרה, תחת שלטון לאו העשירי, היא הייתה חלק ממדינת האפיפיור. בשנת 1545 היא הפכה חלק מדוכסות פארמה ופיאצ'נצה אשר נשלטה בידי משפחת פארנזה.
פיאצ'נצה שימשה כבירת הדוכסות עד שאוטביו פרנזה, דוכס פארמה (1547–1586) העביר את הבירה לפארמה. במחצית הראשונה של המאה ה-17 ידעה העיר שנים קשות כאשר 6,000 מתושבי העיר מתו ברעב ו-13,000 מתו במגפה. בעיר ובפאתיה אף הסתובבו אותה תקופה שודדי דרכים וחיילים צרפתים.
בין השנים 1732 ו-1859 פיאצ'נצה נשלטה על ידי בית בורבון. בשנת 1802 סיפח צבאו של נפוליאון את פיאצ'נצה לאימפריה הצרפתית ובני העיר הצעירים נשלחו להילחם בשורות צבא צרפת, בעוד אוצרות התרבות של העיר נשדדו על ידי הכובש הצרפתי. חלק מהיצירות הרבות שנלקחו, מוצגות עד היום במוזיאונים בצרפת. תקופת שלטונה של מרי-לואיז לבית הבסבורג, אשתו השנייה של נפוליאון, אשר שימשה כדוכסית פארמה בין השנים 1816–1847, זכורה כאחת התקופות הטובות בתולדות העיר. הדוכסית דאגה לניקוז שטחי קרקע רבים, בנתה מספר גשרים על נהר טרביה והקימה בעיר מוסדות חינוך ותרבות.
היסטוריה > איחוד עם איטליה

בפיאצ'נצה תחת שלטון בית הבסבורג ישבו כוחות אוסטרים וקרואטיים, זאת עד לשנת 1848, אז נערך משאל עם ו-37,089 מתוך 37,585 מצביעים החליטו על הצטרפות לאיחוד איטליה. תושבי העיר הצטרפו בהמוניהם לצבאו של ג'וזפה גריבלדי במסע האלף.
בחודש יוני 1865 נחנך בעיר גשר הרכבת הראשון מעל נהר פו.
היסטוריה > מלחמת העולם השנייה

בתקופה מלחמת העולם השנייה העיר סבלה הפצצות כבדות של כוחות הברית. גשרי הרכב והרכבת מעל נהר פו וטרביה נהרסו. המרכז ההיסטורי של העיר ניזוק קשות. בשנת 1944 הפכו הגשרים על נהר הפו לעורק אספקה חיוני לכוחותיו של אלברט קסלרינג בחזית האיטלקית בניסיונם לנסיגה מסודרת מאיטליה. גשרי הרכבת והרכב מעל הפו בפיאצ'נצה היו החשובים שבהם, לצידם מחסני אספקה ומגרשי רכבת. במסגרת "מבצע מלורי", ב-12–15 ביולי ביצעו מפציצים בינוניים של בעלות הברית 300 גיחות הפצצה מדי יום לצורך פגיעה בגשרים, 21 גשרים ממזרח לפיאצ'נזה נהרסו במבצע. עד 20 ביולי נהרסו 90 גשרים על הנהר. הפצצות חוזרות מנעו את שיקום הגשרים ופגעו בדרכי אספקה ובמסילות רכבת כך שעד 4 באוגוסט נותקו ערי צפון איטליה מאספקה וניזוקו קשות. קווי התחבורה מן העיר לגנואה בדרום, או לטורינו בצפון נותקו, למרות זאת המשיך קסרלינג להביא אספקה לחייליו.
בגבעות ובהרי האפנינים פעלו פרטיזנים. ב-25 באפריל 1945 פרצה התקוממות כללית של תנועת המחתרת האיטלקית וב-29 באפריל נכנס לעיר כוח המשלוח הברזילאי.
אתרי העיר > ארמונות

בעיר מספר גדול של ארמונות היסטוריים, לחלקם גני פאר.
בניין העירייה (Palazzo Comunale), הידוע אף בכינוי "הגותי" (il Gotico) נבנה בשנת 1281 כבית השלטון המקומי. זהו אחד הבניינים השמורים ביותר מסוגו, בניין לצורכי ציבור מימי הביניים בצפון איטליה מסוג "ברולטו" (Broletto) האופייני ללומברדיה הסמוכה. מן הבניין המקורי נותר רק החלק הצפוני בבניין. חזית הבניין, בה חמש קשתות, בנויה משיש ורוד בחלקה התחתון ומלבנים בחלקה העליון. בחזיתות הקצרות של הבניין, שלוש קשתות. בבניין אולם גדול, המשמש לכינוסים והרצאות ובו פרסקאות.
ארמון פרנזה (Palazzo Farnese) אשר הוחל בבנייתו בשנת 1568.
ארמון לנדי (Palazzo Landi)
ארמון קוסטה (Palazzo Costa)
ארמון סומליה (Palazzo Somaglia)
ארמון סקוטי (Palazzo Scotti)
ארמון הסוחרים (Palazzo dei Mercanti) מן המאה ה-17 משמש היום כבניין העירייה.
אתרים נוספים

כיכר קבאלי (Piazza Cavalli) היא הכיכר המרכזית בעיר. הכיכר נקראת על שם שני פסלי רוכבי הסוסים המצויים בה.
קתדרלת פיאצ'נצה (Duomo di Piacenza) היא הקתדרלה הקתולית של דיוקסית פיאצ'נצה-בוביו. הקתדרלה נבנתה בין השנים 1122–1233 והיא אחד המבנים החשובים במסורת האדריכלות הרומנסקית בצפון איטליה.
בזיליקת סן פרנסיסקו מאסיזי (Basilica di San Francesco d'Assisi) בכיכר קבאלי נבנתה במאה ה-12 בסגנון רומנסק/גותי ושימשה עקב מיקומה המרכזי כמקלט בימי הביניים. הצטרפות פיאצ'נצה לאיחוד איטליה הוכרז בכנסייה זו בשנת 1848.
בזיליקת סנט אנטוניו (Basilica di Sant'Antonino) מבנה בסגנון האדריכלות הרומנסקית, אשר בולט בה מגדל גדול מתומן. המבנה הושלם בשנת 375 ומכילה את שרידיו של הקדוש המגן על העיר, סנט אנטוניו.
ניב מקומי

רבים מבני פיאצ'נצה ונפת פיאצ'נצה עדיין דוברים את הניב המקומי: פיאצ'נטינה, או פיאצ'נטינו (Piacentine או Piacentino) השונה במידה ניכרת מן האיטלקית (הפלורנטינית) התקנית והוא גרסה של שפת המיעוט האמיליאני-רומאני. כללי הדקדוק השונים וההיגוי השונה של מילים זהות באיטלקית, מקשה על דוברי איטלקית להבין שפה זו, בה תנועות רבות מוחלפות באומלאוט או נעלמות כליל. אף שהיו סופרים ומשוררים רבים שכתבו בשפת הפיאצ'נטינה, מספר דוברי השפה במאה ה-20 ירד בהתמדה על רקע מערכת החינוך הממלכתית ועליית השימוש באיטלקית תקנית.
כלכלת העיר

עיקר כלכלתה של פיאצ'נצה מבוססת על חקלאות, מחוז אמיליה-רומאניה ובמיוחד נפת פיאצ'נצה ידועים בגידולים חקלאיים בהם בולטים גידולי עגבניות. בפיאצ'נצה מפעלי תעשייה לעיבוד מזון ולשימורים.
המטבח המקומי

פיאצ'נצה ונפת פיאצ'נצה ידועים כמקור למוצרי בשר חזיר מתובלים ומומלחים. המאכלים הייחודיים לאזור כוללים פנצ'טה (pancetta) (בטן חזיר מתובלת, מומלחת ומגולגלת), קופה (coppa) (צוואר חזיר מתובל ומיושן למשך חצי שנה לפחות) וסלמי (נקניק בשר חזיר מתובל ביין).
בורטלינה (Bortellina) (חביתיות מלוחות), קיזולן (chisulén) (עוגות/לביבות קמח מטוגנות), ופסטה ושעועית (Pisarei e fasö). מאכל ייחודי נוסף לאזור (הקיים אף בקרמונה) הוא מוסטרדה (mostarda di frutta) (פירות משומרים בסירופ סוכר מתובלים בחרדל), טורטליט (turtlìt) (בצקיות ממולאות במוסטרדה, מחית ערמונים ומרכיבים נוספים המוגשת לקראת חג הפסחא). טורטיי (turtéi) (פסטה ממולאת בגבינת ריקוטה).
תירס הוא אחד המאכלים הנפוצים בפיאצ'נצה, בדרך כלל מוגש כפולנטה וכן אורז המוגש כריזוטו. אף מאכלי פסטה מצויים אף בצפון איטליה אך אהודים פחות מאשר בדרום. לאזור פיאצ'נצה גבינות ייחודיות בהן "גרנה פדאנו" (Grana Padano), אף שהעיר פארמה הסמוכה ידועה יותר בזכות גבינותיה.
בגבעות שסביב העיר כרמי יין רבים אשר זכו לזיהוי ייחודי באיטליה (Denominazione di origine controllata) בשם "קולי פיאצ'נטיני" (Colli piacentini; מילולית: גבעות פיאצ'נצה).
ערים תאומות

ספרד פלסנסיה, אקסטרמדורה, ספרד
גרמניה ארפורט, תורינגיה, גרמניה
רוסיה טוליאטי, מחוז סמרה, רוסיה
ארצות הברית פלסנשה (אנ'), קליפורניה, ארצות הברית
ראו גם

פובליוס קורנליוס סקיפיו אסינה - מייסד העיר
בניין העירייה ההיסטורי של פיאצ'נצה הידוע בכינוי "הגותי" ובחזיתו כיכר קבאלי
It's OK I'm OK

"It's OK I'm OK" (בעברית: "זה בסדר אני בסדר") הוא שיר של הזמרת-יוצרת הקנדית טייט מקריי. הוא יצא ב-12 בספטמבר 2024, תחת הוצאת RCA רקורדס כסינגל שמתוך האלבום So Close to What.
רקע והוצאה

לאחר שהוציאה את אלבום האולפן השני שלה, Think Later, בדצמבר 2023, יצאה טייט מקריי למסע ההופעות על מנת לקדמו. מתוך האלבום יצא הסינגל "Greedy" ‏(2023), שהיה אחד מהסינגלים המצליחים ביותר שלה. במרץ 2024 חשפה מקריי שהיא חזרה לאולפן הקלטות כשנשאלה על האפשרות של הוצאה של מוזיקה חדשה הגיבה: "אני חושבת שזה רק להבין מה אני רוצה, בזמן שאני מתכוננת לסיבוב ההופעות. בכנות, אני רק מקבלת סיפורים לצאת ולכתוב ולראות את מה שעולה לי בראש עכשיו, במיוחד מכיוון שזה כל כך מהר אחרי שהאלבום שלי פשוט יצא לאור, אני מרגישה החוצה את המים ורואה איך זה מרגיש לחזור שוב."
מקריי כתבה את השיר "It's OK I'm OK" יחד עם ריאן טדר, סוואן קוטצ'ה והמפיק שלו, איליה סלמנזאדה. ב-22 באוגוסט 2024, במהלך הופעתה במדיסון סקוור גארדן, מקריי ביצעה לראשונה את השיר החדש כהדרן בסיבוב ההופעות. זה כלל את המילים "זה בסדר. אני בסדר. אני לא באמת צריך להגיד. זה בסדר. אתה יכול לקבל אותו בכל מקרה." על פי לקסי קרסון מגזין וראייטי, "אלמנטים של [זה] עוררו שירים מהאלבום של בריטני ספירס משנת 2000‏ Oops!... I Did It Again". מקריי פרסמה תמונה שלה עם כותרת השיר כתובה על חול בספטמבר 2024, וקבעה ש"אתם לא מוכנים" לזה. שותפה הקודם שלה טדר אהב את הפוסט. השיר יצא לאור כסינגל ב-12 בספטמבר 2024.
השיר עצמו עוסק באישה שמדברת על החבר לשעבר שלה. המספרת ששמחה שהיא כבר לא בקשר עם האקס שלה, ומזהיר את חברתו החדשה מפניו.
וידאו קליפ

את הקליפ לשיר ביימה האנה לוקס דייוויס. כשדיברה על ההשראות מאחורי הסרטון, אמרה מקריי: "כל כך הרבה סרטוני פופ. בריטני הישנה, כריסטינה הישנה. זה מאוד קמפי, הייתי אומרת. שון [בנקהד] לחלוטין טרף את הכוריאוגרפיה." הקליפ מציג את מקריי במקום כלשהו בניו יורק, בו היא הולכת ברחובות בכמה תלבושות. בשלב מסוים, היא נעצרת כשהיא מסתובבת בעירום.
נתוני מכירות

| אזור | תואר | מכירות |
| --- | --- | --- |
| ארצות הברית (RIAA) | זהב | 500,000 |
סיכום
| בכל העולם | — | 500,000 |
היסטוריית יציאות לאור

| אזור | תאריך יציאה | פורמט (ים) | חברת תקליטים | מקור |
| --- | --- | --- | --- | --- |
| כלל העולם | 12 בספטמבר 2024 | הזרמת מוזיקה • הורדה דיגיטלית | RCA רקורדס |  |
| ארצות הברית | 13 בספטמבר 2024 | רדיו להיטים עכשוויים | RCA רקורדס |  |
| איטליה | 20 בספטמבר 2024 | איירפליי | סוני מיוזיק |  |
You Broke Me First

"You Broke Me First" (מעוצב באותיות קטנות; "you broke me first"; בעברית: "את/ה שברת אותי קודם") הוא סינגל שהוקלט על ידי הזמרת-יוצרת הקנדית טייט מקריי. השיר יצא לאור ב-17 באפריל 2020, על ידי חברת התקליטים RCA רקורדס, כסינגל ראשון מתוך האלבום, Too Young to Be Sad. השיר הצליח בזכות הרשת חברתית המקוונת TikTok, בו הועלו למעלה ממיליון סרטונים שנשאו את השיר ברקע. בשל הצלחתו ב-TikTok, השיר זכה להצלחה גם בפלטפורמות הסטרימינג. נכון למאי 2021, יש לשיר למעלה ממיליארד השמעות בפלטפורמות סטרימינג שונות, מעל 525 מיליון השמעות בפנדורה, ומעל 600 מיליון השמעות בספוטיפיי. השיר הוא השלישי המושמע ביותר בפלטפורמות סטרימינג שהוציאו אמניות בשנת 2020, והשני המושמע ביותר בפלטפורמות סטרימינג של אמנית סולו. השיר הושמע ברדיו המרכזי של ארצות הברית ב-4 באוגוסט 2020.
ביקורת

מבקרים רבים כתבו כי השיר "You Broke Me First" היה האישי ביותר של מקריי שנכתב עד כה, וחלקם תיארו אותו כ-"בלדה קשה".
הופעות חיות

מקריי ביצעה את השיר בטקס פרסי הווידאו קליפים של MTV לשנת 2020. באוקטובר, מקריי ביצעה את השיר בג'ימי קימל לייב. בנובמבר, מקריי ביצעה את השיר בטקס פרסי המוזיקה של MTV אירופה 2020 וזכה לשבחים על ידי NME ובילבורד על היותו אחד מהשירים הבולטים ביותר. בינואר 2021, מקריי ביצעה את השיר בתוכנית הלילה עם ג'ימי פאלון (אנ')‏.
רמיקסים וגרסאות כיסוי

הרמיקס של התקליטן הגרמני לוקה שריינר יצא ב-1 ביוני 2020. הרמיקס של גריפין יצא ב-9 באוקטובר 2020. הזמר הבריטי קונור מיינרד הוציא גרסת כיסוי לשיר ב-16 באוקטובר 2020.
גרסת כיסוי של הלהקה האמריקאית, Our Last Night (אנ'), פורסם ב-28 בינואר 2021.